Skole i Drammen vurderer snusregister

Skolemiljøutvalget ved Drammen videregående skole foreslår å opprette et register over elevene som snuser på skolen.

Snusere på Drammen Videregående skole foreslås å legges inn i et register. Scanpix

21. mai 2012

Elever, lærere og rektor sitter i utvalget som har kommet med det kontroversielle forslaget, skriver dt.no.

Årsaken til at de vil opprette et slikt register, er fordi elever og lærere i utvalget er lei av snusklyser som ligger på gulvet og under pultene. I tillegg skal brukte porsjonspakninger ha blitt funnet i biblioteksbøker.

Les også Snus kan bli forbudt

Flere elever Drammens Tidende har snakket med reagerer kraftig.

– Jeg ser på det som et grovt overtramp mot personvernet til de som snuser. Det er problemer med forsøpling av snus på skolen, men dette er ikke løsningen, sier Alexander Solbakken til Drammens Tidende.

Han er både medlem av elevrådet og leder av Buskerud Unge Venstre.

— Stigmatiserende

Snuser Øyvind Normann mener et eventuelt register vil være stigmatiserende.

– De vil i så fall skjære alle over en kam, og sørge for en kollektiv avstraffelse fordi enkelte som snuser forsøpler, sier han til lokalavisen.

Les også Fire av ti unge menn snuser

Rektor Ellen Winstrup sier de trolig må vente til over sommeren med å ta stilling til forslaget. Hun skjønner også en del av motforestillingene, og innrømmer at forslaget nok ikke er tenkt nøye nok gjennom.

— Listeføring kan være lovstridig. Jeg er enig i tanken bak, men metoden må diskuteres videre. Vi må finne en løsning på dette, og det er viktig å ha med elevene i den prosessen, sier Winstrup.

Datatilsynet: - Trolig ikke lovlig

Ove Skåra, informasjonsdirektør i Datatilsynet, sier til Aftenposten.no at han tviler på at et sånt register ville vært lovlig, selv om elevene ga samtykke.

— Det er vanskelig å se en berettiget interesse i å registrere alle som snuser - det ville rett og slett ikke være et proporsjonalt virkemiddel. Hva ville i så fall bli det neste, er det naturlig å spørre seg - et tyggisbrukerregister?

Skåra mener at man må stille seg spørsmål i skoleverket om det ville vært akseptabelt med et tilsvarende kontrolltiltak på en ordinær arbeidsplass.

— Hvis svaret er nei, er det mye som bør tale for at det heller ikke er akseptabelt overfor skoleelever.

Drammen videregående skole Wikipedia